Publication: Magyar Közlöny
Issue: MK-1999-101 (Year: 1999, Number: 101)
Era: 1990-2004
Section: 131. § (1) Az illetékekről szóló 1990. évi XCIII. törvény
Paragraph Index: 993

131. § (1) Az illetékekről szóló 1990. évi XCIII. törvény (a továbbiakban: Itv.) 21. §-ának (5) bekezdése helyébe a következő rendelkezés lép: „(5) Lakástulajdon vásárlása esetén, ha a magánszemély vevő a másik lakástulajdonát a vásárlást megelőző vagy azt követő egy éven belül eladja, az illeték alapja a vásárolt és az eladott lakástulajdon — terhekkel nem csökkentett — forgalmi értékének a különbözete. Ha a magánszemély vevő egy éven belül több lakástulajdont vásárol, illetve értékesít, akkor az illeték alapját képező értékkülönbözet megállapításánál minden egyes lakásvásárlással szemben a szerzést közvetlenül megelőző vagy követő — a fizetésre kötelezett számára kedvezőbb illetékalapot eredményező — egyetlen értékesítést lehet figyelembe venni. Amennyiben a magánszemély vevő a további lakásvásárlásaival szemben az előbbi feltételeknek megfelelő, további lakásértékesítést nem tud igazolni, e lakásszerzések illetékkötelezettsége az általános szabályok [21. § (1)—(2) bek.] szerint alakul.”

Source: https://magyarkozlony.hu/hivatalos-lapok/eb96bbbae1b4a851cb6315421f82b715e5c32e87/dokumentumok/bf3e8f105861581c1e33a92f210b19f1314fd244/letoltes